<classify> Stars iliweka kambi ya zaidi ya wiki moja Uturuki kujiandaa na mechi ya kuwania michuano ya Kombe la Mataifa Afrika dhidi ya Nigeria itakayochezwa keshokutwa kwenye Uwanja wa Taifa Dar es Salaam.Mechi hiyo itakuwa ya pili kwa Stars katika kundi G baada ya kufungwa mabao 3-0 ugenini dhidi ya Misri katika mechi ya kwanza. Stars ambayo inashika mkia katika kundi lake ikiwa haina pointi sawa na Chadi lakini imefungwa mabao mengi, sasa inahitaji ushindi kujiweka vizuri katika safari ya kuwania fainali hizo zitakazofanyika Gabon.Akizungumza Dar es Salaam jana, kocha Mkwasa alisema amerejea salama na vijana wake na anachosubiri ni mechi ambayo anaamini itakuwa ya vuta vikuvute. Tunashukuru tumefika salama nyumbani na tupo kambini kwa ajili ya mechi ya Jumamosi, alisema.Ninachoweza kusema ni kwamba wapinzani wetu tunawafahamu na wanafahamika kutokana na uwepo wao wa mara kwa mara kwenye michuano ya kimataifa, lakini mimi na timu yangu hatuliogopi hilo, tutakachofanya ni kupambana nao mwanzo mpaka mwisho, alisema.Nigeria imeiacha Tanzania nafasi 87 kwenye ubora wa viwango vya Fifa, ikishika nafasi ya 53 na Tanzania ni ya 140. Viwango vipya vinatarajiwa kutolewa leo. Naye nahodha wa Stars Nadir Haroub aliliambia gazeti hili kwamba kikosi chake kimeiva kucheza na Nigeria.Timu yetu imeiva, ninachoomba ni wadau wajitokeze kwa wingi siku ya mechi kutuunga mkono, alisema. Aidha, Nigeria inatarajiwa kuwasili leo kwa ajili ya mechi hiyo. Tanzania inawania kufuzu michuano hiyo kwa mara ya pili baada ya kushiriki kwa mara ya kwanza miaka 35 iliyopita ilipofanyika Lagos Nigeria.  <topic>: MICHEZO 